石芝
作者：蘇軾
朝代：宋

paragraphs: 空堂明月清且新，幽人睡息來初勻。
了然非夢亦非覺，有人夜呼祁孔賓。
披衣相從到何許，朱欄碧井開瓊戶。
忽驚石上堆龍蛇，玉芝紫筍生無數。
鏘然敲折青珊瑚，味如蜜藕和雞蘇。
主人相顧一撫掌，滿堂坐客皆盧胡。
亦知洞府嘲輕脫，終勝嵇康羨王烈。
神山一合五百年，風吹石髓堅如鐵。